32011R1288
L 328/42
SLUŽBENI LIST EUROPSKE UNIJE
PROVEDBENA UREDBA KOMISIJE (EU) br. 1288/2011
od 9. prosinca 2011.
o obavješćivanju o veleprodajnim cijenama banana u okviru zajedničke organizacije poljoprivrednih tržišta
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (1), a posebno njezin članak 192. u vezi s njezinim člankom 4.,
budući da:
(1)
Uredba Komisije (EZ) br. 2014/2005 od 9. prosinca 2005. o dozvolama u okviru aranžmana za uvoz banana u Zajednicu, u pogledu banana puštenih u slobodni promet po carinskoj stopi zajedničke carinske tarife (2) stavljena je izvan snage od 1. siječnja 2012. Provedbenom uredbom Komisije (EU) br. 1287/2011 (3). Uredba (EZ) br. 2014/2005 je u svom članku 2. stavku 1. točki (a) sadržavala odredbe o izvješćivanju o veleprodajnim cijenama žutih banana.
(2)
Radi daljnjeg praćenja tržišta banana primjereno je predvidjeti da države članice izvješćuju Komisiju o veleprodajnim cijenama žutih banana obuhvaćenih oznakom KN 0803 90 10, u skladu s Uredbom Komisije (EZ) br. 792/2009 od 31. kolovoza 2009. o detaljnim pravilima u skladu s kojima države članice moraju Komisiji dostavljati podatke i dokumente pri provedbi zajedničke organizacije tržišta, sustava izravnih plaćanja, promidžbe poljoprivrednih proizvoda i režima koji se primjenjuju na najudaljenije regije i manje otoke u Egejskom moru (4).
(3)
Kako bi se osigurala usklađenost sa sektorom voća i povrća, primjereno je zabilježiti veleprodajne cijene žutih banana na reprezentativnim tržištima koja su navedena u Prilogu XVII. Uredbi Komisije (EU) br. 543/2011 od 7. lipnja 2011. o utvrđivanju detaljnih pravila za primjenu Uredbe Vijeća (EZ) br. 1234/2007 za sektore voća i povrća te prerađevina voća i povrća (5).
(4)
Mjere predviđene ovom Uredbom u skladu su s mišljenjem Upravnog odbora za zajedničku organizaciju poljoprivrednih tržišta,
DONIJELA JE OVU UREDBU:
Članak 1.
Države članice obavješćuju Komisiju do srijede svakoga tjedna o veleprodajnim cijenama žutih banana obuhvaćenih oznakom KN 0803 90 10, raščlanjenim po državama podrijetla ili skupinama država podrijetla, kako su zabilježene prethodnog tjedna na reprezentativnim tržištima navedenim u Prilogu XVII. Uredbi (EU) br. 543/2011.
Obavijesti iz prvog stavka šalju se u skladu s Uredbom (EZ) br. 792/2009.
Članak 2.
Ova Uredba stupa na snagu sedmog dana od dana objave u Službenom listu Europske unije.
Primjenjuje se od 1. siječnja 2012.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 9. prosinca 2011.